**УПУТСТВО ЗА ПОДНОШЕЊЕ ПРИЈАВЕ НА**

**ЈАВНИ КОНКУРС ЗА ФИНАНСИРАЊЕ ПОТРЕБА И ИНТЕРЕСА**

**МЛАДИХ - ИЗРАДА ЛОКАЛНИХ ЈАВНИХ ПОЛИТИКА 2016. ГОДИНУ**

**Фебруар, 2016. године**

**1. Општи подаци**

Јавни конкурс расписан је у складу са чланом 26. Закона о младима („Службени гласник РС“, бр.50/11) а која се односи на финансирање потреба и интереса младих из буџетских средстава.

**2. Ко има право да се пријави:**

Право подношења пријава имају правна лица која су регистрована код надлежног органа – Агенције за привредне регистре, и то:

* удружења грађана,
* установе, научноистраживачки институти и друга правна лица (у даљем тексту: организација).

Подносилац пријаве је директно одговоран за припрему и реализацију програма и не делује као посредник.

**3. Конкурсна документација**

Подносилац предлога програма је обавезан да достави следећу документацију у уредно попуњену и у штампаном облику:

* Образац 1 - образац пријаве програма са предлогом и буџетом програма, који је прилогу ове конкурсне документације;
* фотокопија уверења (потврде, извода) да је организација уписана у регистар код надлежног органа;
* фотокопију оснивачког акта (одлуке, уговора и сл.) или статута;
* фотокопију финансијског извештаја достављеног надлежним државним органима за претходну годину, са доказом о предаји,
* као и другу документацију којом се доказује испуњење услова и критеријума из тачке 4 и 6 овог упутства.

Пријаве се морају предати на обрасцу утврђеном у овој конкурној документацији (Образац 1) са пратећом обавезном документацијом.

Није могуће накнадно вршити допуну тражене документације.

 Све непотпуне и неблаговремене пријаве неће се разматрати.

**4. Услови које подносилац програма мора да испуњава :**

* да је у статуту удружења назначено да се удружење бави темом јавних политика
* да је у статуту удружења назначено да се удружење бави истраживањима
* да буде уписано у одговарајући регистар у складу са Законом;
* да искључиво или претежно послује на недобитној основи, ако Законом није другачије одређено;
* да је директно одговоран за реализацију програма;
* да располаже стручним капацитетима за реализацију програма;
* да се програм реализује у текућој години.

**Пријаве програма се неће разматрати ако:**

* је подносилац програма у поступку ликвидације, стечаја и под привременом забраном обављања делатности;
* је подносилац програма у блокади пословног рачуна, има пореске дугове или дугове према организацијама социјалног осигурања; и
* је подносилац програма у последње две године правноснажном одлуком кажњен за прекршај или привредни преступ у вези са његовом делатношћу.

**5. Трошкови који се финансирају из добијених средстава:**

* + Додељеним средствима могу се финансирати само директни и оправдани трошкови програма.
	+ Трошкови се морају евидентирати на рачунима који гласе на корисника средстава и који су предвиђени буџетом програма из Обрасца 1.

 **Неприхватљиви** трошкови предлога пројекта су:

* трошкови активности на припреми предлога пројеката;
* трошкови који се не односе на период имплементације пројекта;
* заостали дугови и камате;
* трошкови набавке опреме која није неопходна за реализацију пројектних активности;
* куповина канцеларијског намештаја;
* трошкови адаптације објеката;
* трошкови такси превоза;
* трошкови који се већ финансирају из других извора;
* плаћање истих лица по различитом основу у оквиру реализације једног пројекта.

Једно лице може обављати више различитих функција и активности (нпр. менаџер пројекта и тренер на пројекту), али не може бити плаћено из буџета пројекта по оба основа, већ само по једном.

**6. Критеријуми и мерила за оцену критеријума предложеног програма**

Општи критеријуми за оцењивање програма и пројеката су:

– одрживост програма;

– циљна група обухваћена програмом или пројектом;

– као и други критеријуми утврђени приликом расписивања јавног конкурса.

Поред општих критеријума предложени програм би требало да у погледу квалитета, садржине и природе испуњава следеће критеријуме, а ови критеријуми се бодују на следећи начин и то по целинама:

* да је подносилац програма у претходном периоду реализовао програм релевантан за тему овог конкурса – од 0 до 15 бодова;
* да располаже стручним капацитетима за реализацију програма – од 0 до 30 бодова;
* да подносилац програма има писмо подршке високошколске образовне установе основане од стране Републике Србије – од 0 до 20 бодова;
* да подносилац програма делимично учествује у финансирању програма – од 0 до 20 бодова;
* да је у претходном периоду са успехом реализовао одобрене програме најмање једну годину пре расписивања јавног конкурса – од 0 до 20 бодова;
* даје у оквирима општег интереса у области образовања и информисања младих– од 0 до 10 бодова.

**Програм мора бити реализован најкасније до 31. децембра 2016.године.**

**7. Где и како послати пријаве:**

Препорученом поштом или доставом на писарници Градске општине Вождовац на адресу:

**Градска општина Вождовац,**

**Устаничка 53,**

**Београд**

Предлози програма морају бити достављени у запечаћеној коверти и са назнаком (читко и штампаним словима написано):

ПРИЈАВА НА ЈАВНИ КОНКУРС ЗА ФИНАНСИРАЊЕ ПОТРЕБА И ИНТЕРЕСА

МЛАДИХ - ИЗРАДА ЛОКАЛНИХ ЈАВНИХ ПОЛИТИКА 2016.ГОДИНУ

 На полеђини коверте обавезно навести назив и адресу подносиоца пријаве.

Пријаве послате на други начин (факсом или е-mail-ом) или достављене на друге адресе, неће се разматрати.

Конкурс се објављује на званичној интернет страници Градске општине Вождовац (www.vozdovac.rs).

Конкурсну документацију подносиоци програма могу преузети са званичног сајта Градске општине Вождовац (www.vozdovac.rs).

Комисија од подносиоца пријаве има право да тражи додатна објашњења као и додатну документацију на увид.

Рок за подношење пријава на конкурс је 7 (седам) дана од дана његовог објављивања.

**8. Рок за доношење одлуке о додели средстава, право на приговор и објављивање одлуке**

Комисија води записник о спроведеном поступку јавног конкурса и сачињава предлог одлуке о избору програма и пројеката организација којима се из буџета Градске општине Вождовац додељују средства. Записник и предлог одлуке Комисија доставља председнику градске општине Вождовац у року од 15 дана од дана истека рока за подношење пријава на јавни конкурс.

Председник Градске општине Вождовац, на основу записника и предлога одлуке Комисије, доноси одлуку о избору програма и пројеката организација у року од 15 дана од дана пријема записника и предлога одлуке.

Комисија обавештава учеснике у поступку о резултатима јавног конкурса у року од осам дана од доношења одлуке о избору програма.

Учесници јавног конкурса имају право да Већу Градске општине Вождовац поднесу приговор у року од осам дана од дана достављања одлуке о избору програма. Веће Градске општине Вождовац одлучује о поднетом приговору у року од 15 дана од дана пријема приговора.

Одлука о избору програма и пројеката организација објављује се на званичној интернет страници Градске општине Вождовац у року од осам дана од дана коначности одлуке.

Председник градске општине Вождовац закључује уговоре о финансирању и суфинансирању програма и пројеката спортских организација у року од 15 дана од дана коначности одлуке о избору програма и пројекaта.

**9. Средства опредељена из буџета**

Укупан износ за финансирање програма је 400 000,00 динара, што је истовремено и износ средстава који ће бити додељен изабраном програму.